[Foto’s] Opgradering van Pta-waterpype verloop volgens planDie vordering teen Woensdagoggend. Foto: Jeannie du Plessis ŉ Span werkers het Dinsdag deur die nag gewerk aan die watertoevoernetwerk in die ooste van Pretoria om ŉ langdurige wateronderbreking te probeer vermy. Dié geskeduleerde instandhouding en opgradering van die watertoevoernetwerk vind langs Rubensteinweg in Moreletapark plaas en laat sommige woonbuurte in die omgewing sonder water. Jeannie du Plessis, skakelbeampte van dié projek, het Woensdag aan Maroela Media gesê alles verloop volgens plan, maar daar is nog baie werk wat gedoen moet word. “Daar ŉ groot span werkers wat in skofte werk om te verseker dat die 48 uur-spertyd [wat Dinsdagoggend om 06:00 begin het] gehaal word. Die mense werk verskriklik hard en ons is tevrede met die vordering,” het sy gesê. Maroela Media het vroeër berig buurte wat geraak word, is onder meer La Montagne, Wilgers, Murrayfield, Garsfontein, Silverton, Villiera, Rietfontein, Val-de-Grace, Kilner Park, Meyerspark, Lynnwood Glen, Lynnwood Park, Faerie Glen, Queenswood, Brummeria, Constantiapark, Waterkloof Glen, Moreletapark, Menlyn en Alphenpark. Du Plessis het gesê dit is moeilik om te bepaal watter gebiede sonder water is, omdat al dié woonbuurte nie op dieselfde manier aan die stelsel gekoppel is nie. “Van die woonbuurte is direk afhanklik van watertoevoer van die hooflyn en dié woonbuurte kan reeds ŉ wateronderbreking ervaar. Ander woonbuurte is met reservoirs gekoppel en kan nog watertoevoer hê totdat die reservoirs leeg is.” Sy het gewaarsku dat as die watertoevoer weer aangeskakel word, sommige woonbuurte steeds tekorte kan ervaar aangesien nagenoeg 20 reservoirs weer vol water moet tap. “Dit kan tot en met twee dae duur vir die reservoirs om soos normaal te funksioneer, afhangende van hoeveel water in dié tydperk verbruik word.” Sy het ŉ beroep op inwoners gedoen om geduldig te wees en spaarsamig met water te werk. Vir ŉ volledige lys van buurte wat deur die wateronderbrekings geraak word, besoek die munisipaliteit se webtuiste hier.